“ทอง” ปิดลบ 8.50 เหรียญ แพนิก “เฟด” ขึ้นดอกเบี้ยแรง หลังดัชนี PPI สูงเกินคาด
ทองคำตลาดนิวยอร์ก ปิดลบ 8.50 เหรียญ หลังดัชนีราคาผู้ผลิต (PPI) สูงเกินคาด หวั่นกดดันให้เฟดปรับขึ้นอัตราดอกเบี้ยรุนแรงควบคุมเงินเฟ้อ
ทองคำตลาดนิวยอร์ก ปิดลบ 8.50 เหรียญ หลังดัชนีราคาผู้ผลิต (PPI) สูงเกินคาด หวั่นกดดันให้เฟดปรับขึ้นอัตราดอกเบี้ยรุนแรงควบคุมเงินเฟ้อ
13 ต.ค. 2565

ผู้สื่อข่าวรายงานว่า สัญญาทองคำตลาดนิวยอร์กปิดลดลงในวันพุธ (12 ต.ค.) เนื่องจากนักลงทุนวิตกว่า ดัชนีราคาผู้ผลิต (PPI) ที่สูงเกินคาด จะเป็นปัจจัยเร่งให้ธนาคารกลางสหรัฐ (เฟด) ปรับขึ้นอัตราดอกเบี้ยอย่างรุนแรงเพื่อควบคุมเงินเฟ้อ
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 8.5 ดอลลาร์ หรือ 0.5% ปิดที่ 1,677.5 ดอลลาร์/ออนซ์
สัญญาโลหะเงินส่งมอบเดือนธ.ค. ร่วงลง 54.9 เซนต์ หรือ 2.82% ปิดที่ 18.938 ดอลลาร์/ออนซ์
สัญญาพลาตินัมส่งมอบเดือนม.ค. ร่วงลง 18.1 ดอลลาร์ หรือ 2.01% ปิดที่ 881 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 14 ดอลลาร์ หรือ 07% ปิดที่ 2,136.40 ดอลลาร์/ออนซ์
สำหรับสัญญาทองคำปรับตัวลง หลังกระทรวงแรงงานสหรัฐเปิดเผยว่า ดัชนี PPI ซึ่งเป็นมาตรวัดเงินเฟ้อจากการใช้จ่ายของผู้ผลิต เพิ่มขึ้น 0.4% ในเดือนก.ย. เมื่อเทียบรายเดือน สูงกว่าที่นักวิเคราะห์คาดการณ์ที่ระดับ 0.2% หลังจากลดลง 0.2% ในเดือนส.ค. และเมื่อเทียบรายปี ดัชนี PPI เพิ่มขึ้น 8.5% ในเดือนก.ย. สูงกว่าที่นักวิเคราะห์คาดการณ์ที่ระดับ 8.4% จากระดับ 8.7% ในเดือนส.ค.
ส่วนดัชนี PPI พื้นฐาน ซึ่งไม่นับรวมหมวดอาหารและพลังงาน ปรับตัวขึ้น 0.3% เมื่อเทียบรายเดือน สอดคล้องกับตัวเลขคาดการณ์ของนักวิเคราะห์ หลังจากเพิ่มขึ้น 0.3% ในเดือนส.ค. และเมื่อเทียบรายปี ดัชนี PPI พื้นฐาน ปรับตัวขึ้น 7.2% ต่ำกว่าที่นักวิเคราะห์คาดการณ์ที่ระดับ 7.3% จากระดับ 7.2% ในเดือนส.ค.
นอกจากนี้ ราคาทองยังถูกกดดันจากการแข็งค่าของดอลลาร์ และการดีดตัวของอัตราผลตอบแทนพันธบัตรรัฐบาลสหรัฐ
ทั้งนี้ ดอลลาร์ที่แข็งค่าขึ้นจะลดความน่าดึงดูดของทอง โดยทำให้สัญญาทองมีราคาแพงขึ้นสำหรับผู้ถือครองเงินสกุลอื่น ขณะที่การดีดตัวขึ้นของอัตราผลตอบแทนพันธบัตรรัฐบาลสหรัฐจะเพิ่มต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
โดยดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ปรับตัวขึ้น 0.09% สู่ระดับ 113.3200 ในวันพุธ (12 ต.ค.)
ทั้งนี้บรรดานักลงทุนจะรอการเปิดเผยดัชนีราคาผู้บริโภค (CPI) ในวันพฤหัสบดีนี้ (13 ต.ค.) เพื่อหาสัญญาณบ่งชี้อัตราเงินเฟ้อและทิศทางอัตราดอกเบี้ยของเฟด โดยผลสำรวจระบุว่า ดัชนี CPI จะยังคงบ่งชี้ถึงภาวะเงินเฟ้อที่ร้อนแรงในเดือนก.ย. โดยอาจดีดตัวขึ้นมากกว่า 8% ใกล้ระดับสูงสุดในรอบ 40 ปี